遭族人橫逆
作者：陳淳
朝代：宋

paragraphs: 顔子有犯不之校，胸懷洒落冰雪融。
孟軻橫逆必自反，律己程度嚴秋霜。
君子於物本無悶，小人胡爾好有攻。
矧今薄俗抑又甚，絕無禮義爭豪强。
大倫大法毀瓦礫，小計小數橫干將。
背面反覆蓋常態，是非毀譽無定章。
朝爲懿親暮仇虜，外結同好中豺狼。
奉之屈膝轉摇尾，擠之下石仍揮槍。
喜躋跖蹻夷齊上，怒黜皋益共鯀傍。
要之總總皆吾外，於我內者庸何傷。
達人大觀等毫毛，不爲欣戚留心胸。
剛應以柔逆以順，譟應以靜暴以恭。
紅爐點雪不少凝，曲直勝負何所量。
况乎他石可攻玉，火經百鍊金始剛。
堅吾志節熟吾仁，理義之益端無窮。